Der bliver ryddet sne og saltet veje til den helt store guldmedalje i Nordjylland torsdag morgen. Her er vi nemlig stået op til næsten otte centimeter sne, der er faldet i løbet af aftenen og natten. Det betyder ifølge Vejdirektoratet risiko for glatte veje i det meste af Nordjylland, idet temperaturen samtidig ligger og vipper lige omkring frysepunktet. Men ifølge vagtchef ved Nordjyllands Politi, Poul Fastergaard, har snevejret og det glatte føre endnu ikke ført til uheld i morgentrafikken. - Indtil videre har det været helt stille og roligt i trafikken. BIlisterne har kørt pænt og efter forholdene, ser det ud til, siger Poul Fastergaard til TV2 Nord. Snevejret ligger især over Nordjylland og Østjylland, mens nedbøren længere sydpå falder som regn. Det hvide drys kommer oven i købet efter et par dage med plusgrader og forhåbninger om snarligt forårsvejr.

Opsummering:
Nordjylland er stået op til mellem tre og otte centimeter sne torsdag morgen.